呢種咖啡店嘅飲品大多以打卡為主，只要色調豐富就可以吸引客人，當中彩虹梳打＄50就係其一例子，一如預料味道一般，顏色有3層，頂層較淡，有士多啤梨之類味道，底層帶有酸味，如同橙味，而且最底係利賓納口味，然後再配搭梳打水，攪勻後由紅變紫紅色。至於冬瓜益力多梳打＄50就比較有新鮮感，冬瓜茶向來甜度高，而益力多更加有3粒方糖，將冬瓜茶配益力多，絕對係甜上加甜，記得一定要攪勻先好飲。而Matcha Latte＄50則比較簡單，有拉花裝飾，亦有抹茶香味，甜度唔高，似乎愈簡單嘅愈好。